C.C.R.P./ 07.03.2019

COMUNICAT DE PRESĂ

În perioada ianuarie-05 martie 2019, Inspectoratul Teritorial de Muncă Gorj a efectuat 299 de controale din care 223 în domeniul relaţiilor de muncă, iar 76 în cel al securităţii şi sănătăţii în muncă. În urma verificărilor efectuate de către inspectorii de muncă au fost aplicate amenzi în valoare de 578.500 de lei, 449.000 de lei din această sumă reprezentând-o sancţiunile aplicate pentru nerespectarea legislaţiei în relaţiile de muncă, iar 129.500 de lei pentru nerespectarea normelor securităţii şi sănătăţii în muncă.

Munca fără forme legale de angajare rămâne, în continuare, un fenomen încă des întâlnit, în perioada amintită fiind depistate 14 persoane care prestau activitate fără a avea încheiat, în prealabil, un contract individual de muncă cu angajatorii. În cele 14 cazuri au fost aplicate sanţiuni în valoare totală de 280.000 de lei.

În privinţa accidentelor de muncă, un alt fenomen destul de frecvent, de la începutul anului până în prezent, au fost raportate 17 accidente cu incapacitate temporară de muncă, evenimentele fiind cercetate de către angajatori, iar dosarele depuse spre avizare la I.T.M. Gorj. În acelaşi interval nu s-a înregistrat nici un accident de muncă mortal, cele trei decese produse, în ultimele luni, la acelaşi angajator, în timpul programului de lucru, având cauze patologice.

Îndeplinirea obligaţiei stabilite în sarcina angajatorilor de către legislaţia muncii cu privire la achitarea salariilor restante, sau la termenele stabilite în contractele individuale de muncă, este un alt aspect pe care inspectorii de muncă îl urmăresc în timpul controalelor, intervenind prin dispunerea de măsuri, acolo unde este cazul.

În acest context, Club Sportiv Lignitul Pandurii Târgu-Jiu a fost sancţionat de către I.T.M. Gorj, marţi, 05.03.2019, cu suma de 10.000 de lei pentru neîndeplinirea unei măsuri cu caracter obligatoriu şi permanent, trasată în luna octombrie 2017, cu privire acordarea salariilor la termenele stabilite în contractele individuale de muncă pentru tot personalul. De asemenea, inspectorii de muncă au dispus ca angajatorul să achite toate salariile restante până la data de 08.03.2019.

Foarte importantă în activitatea I.T.M. Gorj este atât relaţia cu angajatorii, cât şi cu cetăţenii, în primele două luni ale anului 2019 fiind înregistrate 18 contracte colective de muncă, 22 de acte adiţionale la contractele colective de muncă existente, 821 de depuneri în Revisal şi au fost eliberate 18 adeverinţe din arhiva I.T.M., precum şi 170 de parole pentru depunere on-line. 95 de persoane s-au adresat, până acum, I.T.M. Gorj cu petiţii, o parte dintre acestea fiind finalizate în termenul stabilit de lege, iar altele sunt în curs de soluţionare.

Neli Matei,

Purtător de cuvânt I.T.M. Gorj